Helle Sjelle (KF), 2003-12-16:
Princippet om frihed under ansvar er væsentligt for konservativ politik.
Princippet er også et vigtigt led i den erhvervspolitik og miljøpolitik, vi gerne vil have gennemført.
Vi mener, at frihed under ansvar sikrer den nødvendige balance mellem hensynet til den enkelte virksomhed og til samfundets og miljøets interesser.
Det Konservative Folkeparti vil gerne styrke danske virksomheder, for vi ser dem som selve rygraden i det danske velfærdssamfund.
Her findes arbejdspladserne, og her skabes værdierne, som finansierer vores fælles goder.
Skal vi bevare og videreudvikle vores velfærdsmodel, går vejen gennem de private virksomheder, der findes i Danmark.
Imidlertid har vi også et enormt ansvar over for kommende generationer for at sikre, at økonomiske gevinster ikke får uacceptable konsekvenser i form af skade på naturen, som vi skal give videre til kommende generationer.
Vi Konservative er ikke parate til at give køb på niveauet for miljøbeskyttelse. Den efterhånden verdensomspændende markedsøkonomi giver vores virksomheder store muligheder, og der er chance for øget omsætning på nye markeder for de dygtige og opfindsomme, men der følger også store udfordringer med i form af benhård international konkurrence.
For at klare sig godt skal virksomhederne og resten af samfundet bl.a. kunne tilpasse sig tidens krav om et mere videns- og servicebaseret industrisamfund. Erhvervslivet skal selvfølgelig på sin side være parat til at møde vanskelighederne med dygtighed, opfindsomhed og forandringsparathed, men virksomhederne er jo ikke isolerede enklaver i forhold til resten af samfundet.
Det er mindst lige så vigtigt, at erhvervsudviklingen kan foregå i et konstruktivt samarbejde, hvor fællesskabet spiller med.
Det kan ikke nytte, at det omkringliggende samfund lægger flere forhindringer ud på vejen end højst nødvendigt.
Vejen er nemlig allerede stenet nok.
Det gælder også, når vi ser på de administrative byrder, som det offentlige pålægger danske virksomheder, og som koster virksomhederne milliarder af kroner årligt.
I Det Konservative Folkeparti mener vi, at det er muligt at reducere de administrative byrder, men det kræver naturligvis en politisk vilje til at prioritere det.
Med dette lovforslag om ændring af lov om miljøbeskyttelse letter vi de administrative byrder for en lang række virksomheder, der søger om miljøgodkendelse.
Det handler ikke om, at virksomhederne skal have lempeligere miljøkrav, men om administrative forenklinger.
Virksomhederne skal fortsat have en godkendelse, før de etablerer sig eller foretager nogle andre væsentlige ændringer.
Målet med lovforslaget er at sikre en hurtigere og smidigere sagsbehandling i forbindelse med godkendelsesbehandling og mulighed for hurtigt at kunne orientere sig om, hvilke krav der gælder for den enkelte virksomhed.
Lovforslaget skaber en nødvendig hjemmel til at forenkle det nuværende godkendelsessystem for en lang række virksomheder.
Det nuværende system opretholdes dog for de såkaldte IPPC-virksomheder og industrivirksomheder, der er omfattet af VVM-direktivet.
De væsentligste ændringer i det nye system indebærer, at kravene om oplysninger og forhåndsdokumentation bliver reduceret til helt grundlæggende og nødvendige oplysninger som f.eks. om forurening og forureningsbegrænsende foranstaltninger.
Derudover skal der nu udarbejdes standardkrav til mange virksomheder i det nye system, krav, som godkendelsesmyndighederne skal anvende, når virksomhederne skal godkendes.
Det vil forhåbentlig skabe en større gennemsigtighed, fordi virksomhederne simpelt hen nu vil være bedre bekendt med de krav, de bliver stillet over for.
De ændringer, vi nu gennemfører, bliver forhåbentlig en langsigtet løsning.
Forudsigelighed er nemlig også en væsentlig konkurrenceparameter.
Den virksomhed, som kan regne med en stabil regulatorisk situation i et gunstigt erhvervsklima, vil alene på det grundlag have en styrket udgangsposition i forhold til udenlandske konkurrenter.
Ved at gennemføre de foreslåede ændringer er jeg overbevist om, at vi i Det Konservative Folkeparti gavner både virksomheder og myndigheder, men uden at der sker forringelser af det høje danske miljøbeskyttelsesniveau.
Til gengæld bliver der skabt et godt grundlag for administrative lettelser, kortere sagsbehandlingstider og mere ensartede afgørelser.
I Det Konservative Folkeparti ønsker vi løsninger, der faktisk gavner miljøet og ikke blot den danske statskasse.
Det gør vi ud fra overbevisningen om, at en ambitiøs miljøpolitik faktisk kan forenes med en hensigtsmæssig erhvervspolitik.